khistorydata/jeongjo-sjw-relations huggingface dataset:
정조 7년
備忘記。嗚呼。今日之旱。胡至此極也。昨歲三路大歉。萬姓喁喁。而幸賴我守令方伯。不負朝家之意。勤講賙賑之政。使斯民獲免於溝壑。而麥農繼登。饑口稍蘇。則意或天心仁愛。不以予之寡德而棄其民也。何乃自春徂秋。終靳一霈。差高則初不付種。旣種者旋又焦萎。已矣判歉。將至大無。哀我民生。何以爲命。公私儲蓄。旣皆懸磬。則雖欲再濟於溝壑。不亦難乎。比如涸轍之魚。乍濡而旋枯。陰崖之草。先霜而後雪。言念及此。玉食何甘。瞻彼雲漢。實如焚灼。噫嘻。予之寡德。果不足以有格于天心。斯可知矣。況昨歲之歉。今日之旱。京畿各邑。尤甚於他路。近聞畿邑。亦往往得雨。而獨城闉近處。一直亢旱。此尤昭厥咎之有在也。天之告戒予寡躬。不其丁寧明切矣乎。古人以雨暘休咎得失治亂。皆歸於人主一心。今予一心。工夫之闕漏。體用之虧欠。靜念默數。不一其端。而以此爲說。猶屬懸空。只就朝廷事。爲上病敗言之。則卽其末而本可揣矣。察其影而形可見矣。士夫之行撿掃地而廉恥不張。尊卑之名分紊亂而等威不立。紀綱何由而得振。風俗何由而可敦乎。僭侈日盛而財用已竭。貪墨是尙而怨咨滋興。嗚呼。此何等時也。君臣上下。惟當凝聚精神。同心一力。圖所以一半分捄得。而今也不然。予非不欲推心置腹。如魚有水而未見孚感之效。率多間阻之意。朝著無寅恭之美。時象有泮渙之虞。有懷必達者誰歟。爲國長慮者。誰歟。雖然此非但群下之過也。一則寡躬。二則寡躬。爲政七年。尙無一副當規模。膠擾爲事。彌縫而已。百千病敗。皆從此出。尙誰咎哉。尙誰咎哉。昔寇萊公。以刑政失當。爲致旱之由。試觀今日之刑政。失乎。得乎。關節之肆行。輕重之錯施。姑置無論。甚至界限無而逆孽間多生心。嫌疑多而平人反或見枳。優未必用。愚未必斥。撓撓瀼瀼。靡所止係。其何以服人心而弭天災乎。徐究厥故。則亦由於規模之不立。而誠使有智者。皆爲予謀。有謀者。皆爲予言。思慮周而忠益多。則規模可立。病敗可醫。處置可以得宜。擧措可以無失。而其奈大小群工。一味銜默。畏首畏尾。顧後瞻前。惟恐一言之出。有觸於人。爲害於己。而民憂國計。邈然置之相忘之域。無論衮闕廟謨。卽官師相規。亦復寥寥。則貪風何憚而不熾。民産何賴而不困哉。目下痼弊。莫甚於此。此固予寡人不能來諫好問之致。而亦安得無慨於群下乎。如此是病。不如此是藥。雖曰策士之常談。實是先賢之至論。凡我廟堂三司之臣。各陳直言。以副予如渴之誠。嗚呼。民惟邦本。食爲民天。惟予一念。只在民食。畿湖大歉之餘。値玆苦旱。民情之遑急。不言可想。至於湖南十數邑景像。以道啓觀之。殆甚於畿內。予之憂民之心。何遜於民之自憂其憂也哉。勸令代播。竝許蠲稅一款。頃命廟堂。行會被災各道。果已依此擧行否。更觀秋成。雖至歉荒。朝家必有以接濟。饑民無自騷擾。安其宅里之意。方伯邑宰。先爲曉告於被災民人等處。嗚呼。內而助予不逮者。廟堂三司也。外而宣予敎令者。方伯邑宰也。予之所望者切。所須者殷。其何忍孤予至意哉。須各惕慮。無以應文忽之。一日二日。其雨不雨。則予將有躬禱之擧。而當此省愆之日。不宜循常。自今日減膳三日。
정조 7년
傳于林錫喆曰。俄下傳敎。卽令廟堂措辭。行會京畿洪忠全羅監司處。使之宣諭列邑。仍令道伯邑宰。各陳應旨之章。以副求助之意事。一體分付。
정조 7년
傳于沈豐之曰。左副承旨入侍。
정조 7년
吳大益。以訓鍊都監言啓曰。依下敎。近仗軍士田先伊朴江伊等。各決棍十度後嚴飭放送之意。敢啓。傳曰。知道。
정조 7년
柳誼。以刑曹言啓曰。松禾縣鄭大隱阿只獄事。卽爲査啓之意。月前關飭於該道矣。卽見黃海監司沈念祖回移。則以爲。該縣監牒報內。應問各人等。俱以其時接生。或做工京中。或居生他邑。多人推捉之際。自費日字云。故刻期聚會。毋或遲滯事。纔已題飭。而今到關辭。又復如此。見在人等處。先爲推覈。追到人隨現取招。以鱗次報來。嚴飭於諸査官及該縣監處云矣。大隱阿只査事。從速修啓。道內重獄錄啓遲滯委折。亦卽回移事。今方發關分付。而今日筵退後。該吏始以該道回關來示。故問其事狀。則果於去月二十三日。到付本曹。而該吏忘未告知於臣云。於是乎臣亦有不能檢飭之失。惶恐待罪。而時急文移之中間淹滯。殊極痛駭。該吏。自臣曹從重科罪之意。敢啓。傳曰。知道。卿則推考。
정조 7년
柳誼。以左邊捕盜廳言啓曰。本廳兼從事官。以金爔首擬報兵曹入啓。蒙點矣。始聞該曹傳說。則金爔時帶宣傳官云。當初擬望時。宣傳官仍任文跡。旣不出於朝報。故臣只知以時帶訓鍊院副正。率爾擬望。而宣傳官。非特敎則例不得兼帶從事官矣。本廳兼從事官金爔改差。臣亦有不能審愼之失。惶恐待罪之意。敢啓。傳曰。知道。一則政院之不察。二則兵曹之不察。卿無所失。卿則勿待罪。金爔不必改差矣。每欲以此。一番提問而未果。宣傳官之不得兼帶從事官格例。誠莫曉也。定式文蹟。溯考草記。可也。
정조 7년
兵曹判書李𡊠疏曰。伏以。臣卽空疎之一賤品耳。以文以質。百無肖似。而幸逢聖世。偏荷洪私。愚迷焉涵容之。庸陋焉拂拭之。節次推遷。得至今日。伊誰之賜也。一則聖恩。二則聖恩。頂踵髦髮。罔非造化。中夜思惟。感淚交逬。而涯分已踰。涓埃莫效。居常愧懼。若隕淵谷。迺者西銓之命。又何爲而及於臣也。臣誠惝怳震駭。莫省措躬之所也。噫。是職也。司馬之長也。中權之寄也。統轄戎政。提衡武選。最爲莫大之機務。一本或有僨誤。其於國事。何哉。朝廷官人。孰非難愼。而至於是任。尤重遴選。必藉威望足以鎭服。知識足以辨別。然後始可使名器不屑。物情允協。而至如臣者。早旣淟涊於蔭路。晩又浮沈於常調。本末長短。莫逃聖鑑。雖在冗司漫務。猶恐不稱。矧玆兵部之任。視他。何如。人固不以是許臣。臣亦不以是自期。顧今在廷才彦。不爲不多。而今於一朝。擧而畀之。臣全昧鞱靲。曷效詰戎之道。素乏銓衡。曷副恢公之責。左右思量。末由稱塞。負乘之災。猶係私憂。折轅之歎。理所必至。與其猥叨匪據。終速僨事之誅。曷若退守本分。獲免孤恩之罪。此臣所以逡巡却顧。不敢冒進者也。噫。臣終始受恩。與天無極。惟以不憚燥濕。趨走供職。爲一分圖報之地。而今此所叨。萬不近似。臣若徒恃寵靈。揚揚冒膺。臣實自愧。人謂斯何。召牌荐降。分義是懼。雖不得不黽勉出肅。而仍因蹲據。大有關於廉防。昨値淸齋。呼籲路阻。今始申控未徹之懇。仰瀆崇嚴之下。伏乞聖慈。俯垂諒察。亟賜遞改。以重公器。以安私分。不勝幸甚。答曰。省疏具悉。卿其勿辭行公。
정조 7년
錦城尉朴明源疏曰。伏以。臣本以樗櫟之賤。憑依日月之光。偏被洪造。恒切愧懼。不自意。伏奉恩旨。以臣爲赴燕上价。臣誠滿心惶隕。罔知攸措。竊伏念銜命萬里。專對上國。其爲任也。顧不重歟。以臣空疎蔑裂。豈有一分堪承之望。而第臣頂踵也毛髮也。一則君賜也。一則聖恩也。高天厚地。未足爲喩。赴湯蹈火。在所不避。臣於是乎不自量度。黽勉承膺。數年之前。再叨往役。寔賴王靈之攸曁。得免草莽之委命。在臣區區之忱。旣榮且幸矣。玆者所被恩命。乃前日之任也。欲報涓埃。亦宿昔之願也。前旣不敢控辭。今何强自飾讓。但臣私義。萬萬有難安者。年前儒論峻發。詆斥備至。追思靦然。無面可顯。雖蒙聖度之弘大曲加庇覆。顧此私心之懍蹙。久而冞增。今若委之旣往。厭然冒膺。不思所以自靖。則此不恤人言也。不顧廉防也。臣雖愚昧。亦有一端羞惡之根心也。況今化日當天。無物不遂。臣亦陶鎔中一物耳。似情地。亶合矜諒。且臣犬馬之齒。雖未至於遲暮。蒲柳之姿。早已衰於望秋。素抱伏暑之證。轉成難醫之疾。遇夏而熱。遇冬而冷。非時泄痢。忽地眩瞀。少失將攝。動輒陡劇。如是者凡易十六寒暑。而數歲來眞元漸鑠。遂不能與病爲敵。初則計以一年。數月在第。今則無月不然。無時不然。形殼徒存。腔子枵然。苟使臣徒知欲報之義。而不顧難强之疾。及其行邁在途。復致宿疴嬰身。則進退狼狽。勢同維谷。臣之一身。固不足恤。而其於僨君命而誤王事。何哉。到此之地。論臣之罪。萬死猶難贖。臣受恩如天。圖報無地。斷斷微誠。惟以筋力奔走四字。銘在心曲。天不從欲。情病俱苦。反復思惟。末由膺命。瞻天隕越。益增死罪。玆敢疾聲呼籲於仁覆之下。伏乞聖明。俯賜諒察。亟許變通。以幸使事。仍治臣瀆擾之罪。以肅朝綱。不勝大願。答曰。省疏具悉。向來事。不必追提。然病旣如許。勢難强赴正使之任。今姑許副。卿其勿辭。
정조 7년
大司諫尹行元疏曰。伏以。臣待罪西邑屬耳。而旋聞老父病重之報。受暇入城。亦有日矣。千萬夢想之外。忽伏承薇垣新除。召牌荐降。顧此一院之長。地望自別。以臣蔑劣。夫豈有一分堪承之望。而適當旱災之孔劇。益勤聖心之憂悶。常參有命。他不暇顧。章皇出肅。冒沒登筵。而未能出一言論一事。以副我聖上求助之盛意。臣滿心慙悚。惶汗沾背。不職之罪。固所難逭。而今日賓筵。義當竭蹶。第臣父宿病。近益添篤。終日凜綴。元氣不能扶接。達宵叫苦。遍身有時浮脹。其他諸症。實有頃刻難保之形。目下情私。殆無暫時離捨之勢。玆敢隨詣禁扃。仰陳至懇。若夫名器之難玷。才具之不稱。有不暇論。伏乞聖慈。俯賜矜諒。亟削臣所帶之職。俾便救護。仍治臣瀆擾之罪。以肅朝綱。千萬幸甚。踏啓字。
정조 7년
癸卯七月初二日午時。上御誠正閣。左副承旨入侍時。左副承旨林錫喆。假注書徐瀅修。記事官李崑秀尹行任。以次進伏訖。上命次對入侍。承旨持條目入侍。賤臣承命出來。與同副承旨趙興鎭偕入進伏。興鎭曰。次對條目。未及草出。故不得持入矣。上命錫喆先退。仍命俄者綸音。幾何書之。知入。賤臣承命出問後還奏曰。强半書之云矣。上命退。諸臣以次退出。
정조 7년
癸卯七月初二日酉時。上御誠正閣。坐直承旨入侍時。行左承旨金尙集。假注書徐瀅修。記注官金鳳顯。記事官李崑秀。以次進伏訖。上曰。朝晝日氣。雨意頗緊。入夜忽又快晴。誠可悶矣。尙集曰。日熱轉甚。似當於數日內雨下矣。上命書傳敎曰。六府三司。無非邇列。朝下傳敎。未及提諭。六曹佐貳以上。亦皆應旨事。分付。近密之地。豈可默無一言。不煩章箚。廳規自有院議之啓。諸承宣。亦以此意知悉。書訖。命退。諸臣以次退出。
정조 7년
行都承旨沈豐之坐。行左承旨李亨逵坐。右承旨李在學坐直。左副承旨林錫喆坐直。右副承旨吳大益坐。同副承旨金峙默未肅拜。注書二員未差。假注書沈晉賢仕朴能源仕直。事變假注書金良倜仕。
정조 7년
沈豐之啓曰。假注書徐瀅修。身病猝重。勢難察任。今姑改差。何如。傳曰。允。
정조 7년
徐瀅修改差。代以沈晉賢爲假注書。
정조 7년
傳于林錫喆曰。都承旨入侍。
정조 7년
行都承旨沈豐之。行左承旨金尙集。行右承旨鄭志儉。左副承旨林錫喆。右副承旨柳誼。同副承旨吳大益啓曰。伏以。今日雨滂沱矣。天人孚感之理。何其捷也。臣等於近日筵席。入而瞻玉色之焦悶。退而觀雲漢之昭回。聚首相語。憂心如灼。昨伏奉綸音下者。致災之端。反之聖躬。救助之誠。詢及卿士。渙乎十行之敎。允符責六。果然一霈之應。已占方千。嗚呼。是雨也。卽我殿下方寸之得也。八路之憂者以樂。四野之枯者可蘇。今則臣等不必以悶旱弭災之方。更事贅陳。而竊願以得雨弛念之戒。有所仰勉者。試以綸音中一事言之。刑政之失當。實是召災之由。而近年以來。懲討不行。隄防漸壞。元恧大憝。尙今偃息。而凶黨逆屬。敢生希覬。至於廉恥之不張。僭侈之日盛。貪墨之是尙。財用之匱竭。關節之肆行。猶屬餘事。天心安得以悅豫。朝象安得不泮渙乎。臣等死罪。竊以爲此莫非我殿下愛克厥威。當斷不斷之致。臣等於此。實不能無憾於天地之大也。誠願殿下。奮發乾綱。辟以止辟。以副一國之群情。而對越之誠。恒若遇災之初。修省之方。無異未雨之時。每於燕閑幽獨之中。必就一心上。提撕警惕。靜存動察。無所間斷。使全體大用。罔有虧闕。卓然爲萬化之原。則向所稱數者之弊。不期祛而自祛。周家屢豐之祥。將見史不勝書矣。豈不休哉。臣等職忝近密。無任耿耿之忱。敢效草草之語。惟聖明留神焉。惶恐敢啓。答曰。知道。何妨疎略。足備觀省。卿等職在近密。有此獻替之言。是用嘉尙也。
정조 7년
承旨前望單子入之。李亨逵李在學落點。
정조 7년
承旨前望單子入之。金峙默落點。
정조 7년
李在學。以禮曹言啓曰。甘雨霈然。方有周洽之望。民事萬幸。祈雨祭。姑爲觀勢擧行。何如。傳曰。允。
정조 7년
李在學。以禮曹言啓曰。以悶旱。昨日有減膳三日之命矣。今幸得雨。復膳之節。不容少緩。自今日常膳。依例擧行。何如。傳曰。膚寸固幸。盈尺是期。有難便令復膳。更觀申後。取稟。此草記勿施。
정조 7년
林錫喆。以吏曹言啓曰。禮曹正郞曺喜有呈狀內。身病猝重。勢難察任云。今姑改差。何如。傳曰。允。
정조 7년
吳大益。以左邊捕盜廳言啓曰。本廳兼從事官金羲改差草記。傳曰。知道。一則政院之不察。二則兵曹之不察。卿無所失。卿則勿待罪。金羲不必改差矣。每欲以此。一番提問而未果。宣傳官之不得兼帶從事官。格例誠莫曉也。定式文蹟。溯考草記。可也事。命下矣。本廳久遠文蹟。間經回祿。幾皆燼失。只存庚戌以後謄錄。詳細溯考。則自庚戌至于今。兼從事官。若遷轉宣傳官。則輒皆改差。而取考續大典兵典及文獻備考職官考武職條。則大典曰左右捕盜廳。大典後創設。而從事官各三員內各一員。以都摠府訓鍊院官兼帶云。備考武職條曰。肅廟朝二十九年。增置兼從事官各一員。以都摠府訓鍊院官兼帶云。而本廳謄錄中。無宣傳官不得兼帶定式文蹟之意。敢啓。傳曰。知道。公家擧行。一從文券施行。況官職去就乎。宣傳官雖曰近侍。不若玉堂。而玉堂例兼軍門從事。則宣傳官之獨不得兼帶。太不成說。此後似此無文蹟可據之例。勿復援用。可也。仍令他各營知悉。
정조 7년
大司憲鄭好仁。執義沈基泰。司諫洪彦喆。掌令李運彬金宗鐸。持平權裕。校理李太亨鄭在信。副校理李泰永林道浩。正言宋民載洪聖淵。修撰洪文泳吳泰賢啓曰。請黜置罪人鄭致達妻爲先還配海島。仍令王府。夬正典刑。以洩神人之憤。請黑山島圍離安置罪人龜柱。設鞫嚴問。夬正王法。請物故罪人德相。亟施孥籍之典。答三司曰。不允。
정조 7년
行大司憲鄭好仁。執義沈基泰。司諫洪彦喆。掌令李運彬金宗鐸。持平權裕。正言宋民載洪聖淵啓曰。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請楸子島荐棘罪人最中。更令王府。拿致設鞫。期於得情。夬正王法。請亟寢煥億島配之命。仍令王府。加刑得情。夬施王章。請湖西營獄散配諸罪人等放送及出陸減等之命。一竝還寢。仍令王府。設鞫嚴問。夬施當律。請島配罪人貞采。亟令王府。更爲設鞫。夬正王法。答兩司曰。不允。
정조 7년
持平權裕啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。夬正王法。請削版罪人有臣宗甲義駿。竝令王府。設鞫嚴問。依律處斷。請康津縣量移罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請楸子島安置罪人李普行。亟令王府。拿鞫嚴問。請物故罪人國榮。亟施孥籍之典。請李義翊。更令王府。設鞫嚴問。期於得情。請金養淳。亟令王府。更爲設鞫。期於得情。請李義直。亟令王府。設鞫得情。夬正典刑。請黑山島定配罪人任觀周。亟令王府。設鞫嚴問。期於得情。請捕廳罪人煥九。亟令王府。嚴加鞫問。夬正典刑。請行副司直申尙權。亟施屛裔之典。答府曰。不允。第四件事。五件事。十件事。亟停勿煩。
정조 7년
正言宋民載啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。夬正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請還寢遠竄罪人安兼濟放送之命。仍令王府。設鞫嚴問。期於得情。依律處斷。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請巨濟府絶島安置罪人朴宗集。亟令王府。拿鞫得情。施以當律。請減死定配罪人德秀。亟令王府。更加嚴鞫。快正王法。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢麟。定配罪人崔鍾岳。放送罪人有源鄭聖休。亟令王府。更爲設鞫。期於得情。各施當律。請島配罪人崔光泰金天欽。亟令王府。設鞫得情。快正典刑。請甲山府竄配罪人樂彬。亟令王府。設鞫嚴問。施以當律。請義翊。更令王府。設鞫嚴問。期於得情。夬正王法。請還寢煥程發配之命。仍令王府。竝囚煥程煥九。嚴訊取服。各施當律。新除授獻納姜彝正。時在洪忠道公山地。請斯速乘馹上來事。下諭。行大司諫尹師國。以臣本姿性儱侗。見識魯莽。重以寒門孤蹤。墻壁無依。而過蒙我聖上拂拭之眷。濫躋亞卿。前後踐歷。岡非踰分。向叨憲職。適在郊坰。除旨夜下。未卽入城。致勤淑問。恭俟嚴誅。何幸聖度天大。曲加寬恕。威罰不加。恩宥旋降。臣方縮伏訟愆。無地自容。迺者千萬意外。薇垣特除。又降此際。而賓對有命。召牌儼臨。臣怵分畏義。他不暇顧。冒沒出肅。而第念臣頃以試院事。重被人言。薄罷旋敍。聖恩雖出於滌瑕。私心尙切於愧悚。其何可以時月之稍久。晏然供職也哉。又況嶺南繡衣之啓。備陳萊府釜倉米事。前前府使臣李秉模。卽以掩置不聞。至蒙譴罷。臣亦四朔居官。未能摘發。論其罪犯。宜無異同。人雖不言。獨不愧心。以此以彼。情蹤悶蹙。其何可一刻晏然於臺次乎。引嫌而退。其所爲嫌。不必深引。何可以此輕遞言官。請行大司諫尹師國出仕。答院曰。不允。第三件事。五件事。亟停勿煩。下諭處置事。依啓。
정조 7년
知中樞府事具善復疏曰。伏以。臣昨於賓對。伏見傳敎下者。責躬求言之旨。丁寧懇惻。臣雖愚無知識。旣承面命。何敢不一言仰對乎。噫。昨年之畿湖慘凶。無復可言。而民生之特以保有今日者。一則聖恩也。二則聖恩也。今年旱災。殆有甚於前年。而大小民人之有恃而不恐者。只以聖明在上也。然昨年國穀之救恤貧民。靡不用極。故今年則殆無餘穀可以區處。如非別般變通。則生民之塡於溝壑。勢所必至。以今農形言之。則京畿尤甚。兩湖爲次。不可不預爲措置。俾無臨時顚連之患。至於他道則便同穴農。前頭俵災。亦宜十分精詳。寧爲損上益下之政。則民情庶可以安堵矣。大抵生民休戚。係於守令監司。雖値災荒之歲。字牧之官。若皆至誠賙救。方岳之臣。亦能實心撫摩。使斯民無失業散四之患。則可以上寬九重宵旰之憂矣。至若紀綱之不立。臣實有莫曉者。臣於丙申年間。待罪京兆。其時則民能從令矣。今則民習。月異而歲不同。許多變怪。式月斯生。豈不大可憂慮哉。俯詢廟堂。講究振刷之策。斷不可已。伏願聖明。垂察焉。答曰。省疏具悉。求助之日。莫先應旨。孰謂文字間事。武將不若文宰乎。玩愒之失。竊爲諸文宰惜之。所陳兩款。下廟堂稟處。
정조 7년
掌令金宗鐸疏曰。伏以。天休滋至。邦慶荐疊。寧考世室。元字定號。在於寶鑑告成之日。而繼又上冊殿宮。克推孝思。八域含生之類。莫不懽欣鼓舞。伏念。臣以至微之跡。至愚之質。生在寒鄕。五十無聞。迺於臨御之初。策名登朝。自顧固陋。不諧需用。虛銜漫職。亦以爲榮。至於淸要之地。夢想不到。昨年夏柏府除命。忽下於窮巷蓬蓽之中。繼以前望恩點。至再至三。臣於是。顧影慙恧。揆分戰悸。莫知所以置身。古人三命循墻。特是歇後語耳。不稱之名。匪據之職。固非臣所敢承膺。而一造都下。瞻望象魏。其於犬馬之誠。在所不已。臣有老母年滿八十。飢寒疾病。死亡無日。臣於此時。遽然離側。亦非人理之所堪。昨冬以來。縟儀荐擧。而臣一味蟄伏。跡阻崇班。每西向九頓。有淚被面而已。幸自夏間。母病少間。臣始得來伏闕下。一參賀列。徊徨旅邸。不意憲職之命。又降此際。雖因常參隔宵。懲討義急。章皇出肅。仍登筵席。而臣於見職。難冒之義不一其端。苟然隨逐。一向盤礡。則臣身之榮溢災生。有不暇恤。而其於玷名器而累朝廷。何哉。蓋風憲之職。任大責重。必於歷揚之中妙選而序陞。官邪可糾。民僞可戢。以至可否殿陛。而臣於人望未允之外。資格甚淺。見識且莽。不宜議擬於掌憲之任。而兩歲之間。聯翩至此。臣誠惝怳。恭俟澄改。而迄無聞焉。玆以自控短章。以陳必遞之義。伏願聖明。特察微悃。亟賜鐫遞。使公器重而私分安焉。臣於乞免之疏。不敢贅陳他說。而第伏念丙申以後梟獍之徒。卽千古所未有之巨慝大憝。凡有血氣之倫。孰不欲食肉寢皮。而殿下每推好生之德。當誅者竄。當孥者配。以致隄防不嚴。變怪層生。如火益熾。如㽕益孽。噫。古之聖王。豈不知竝生之爲德。而殄滅無遺。除惡務本。著於經訓。鋤治之法。必如是而後。可絶滋蔓之患。今三司之請。已有年所。而殿下尙靳允兪之音。前茅纔懲。後殿繼起。義理晦塞。綱紀斁絶。伏乞聖明。亟揮乾斷。夬正王法。以洩神人之憤。第臣生長草野。粗知民瘼有原。輒且冒死尾陳焉。噫。生民之休戚。係於守令之賢否。而使守令之治。閼而不行者。吏奴之弊是已。鄕邑吏奴自有元額。而近來惰農趨利之漢。爭自冒入。月加歲增。其數倍蓗。此輩旣無官給料布。而浚民爲生。則一人卽小民之一蠹。二人卽小民之二蠹。而況以十百爲群。則其椎剝之患。勢所必至。列邑庫色之任。其窠有限。而爭占之際。奸計百出。累及官長。及其得之。徵責之橫。斗量之濫。已不可言。而許多逋欠。徵及於生疎土班之爲監官者。殘弊良民之爲族戚者。甚至破人家産。寧不痛哉。且吏奴之官婢作妾。自有科禁。而此輩各畜官妓。兩三設家。衣食無度。日夕醉歌。其財之靡費。習之奸濫。有不能自已者矣。臣以爲吏奴元額之外。不許一人加入。而元額之中。亦除下其尤無良者。官婢率畜者。亦爲痛禁之意。明出擧條。申飭道臣守令。俾有實效。則我殿下視民如傷之澤。得以下究矣。臣雖不堪爲淸朝之耳目。而其爲委巷之耳目則詳且悉矣。伏願聖明。特賜鑑諒。不以人廢言焉。答曰。省疏具悉。上款事。前已悉諭。下款事。令廟堂稟處。爾其勿辭。從速察職。
정조 7년
癸卯七月初三日卯時。上御誠正閣。推考房承旨入侍時。左副承旨林錫喆。假注書朴能源。記注官金鳳顯。記事官李崑秀。以次進伏訖。上曰。渴望之餘。雨勢如此。誠萬幸矣。錫喆曰。密雲不散。似有均霑之望矣。上命書傳敎曰。甘雨伊始。霈然是企。諸路果皆均霑否。令廟堂星火行會畿湖道臣處。先從營下形止馳聞。列邑雨澤。亦皆續卽登聞之意。分付。上命畿營雨澤狀啓來否。斯速知入。賤臣承命回奏。姑未來到矣。上命右承旨入侍。賤臣承命出。與右承旨鄭志儉偕入進伏。上曰。院議啓辭。今日爲之乎。志儉曰。方相議出草矣。上命退。諸臣以次退出。
정조 7년
癸卯七月初三日午時。上御誠正閣。都承旨入侍時。行都承旨沈豐之。假注書朴能源。記事官李祖承李崑秀。以次進伏訖。上曰。朝前一雨。頗有庶幾之望矣。今則旋止。言念民事。不勝渴悶。豐之曰。日氣蒸鬱。不無欲雨之意矣。上命書傳敎曰。修省之心。豈以得雨而或弛。況雨未霈然。方冀周洽。此正齋心惕若之時也。求助之餘。切欲聞昌言。諸臣應旨之章。無或以得雨中止。各令從近應旨。俾予敷心之諭。毋歸應文之科事。更自政院。申飭。又命書傳敎曰。左承旨右承旨聞有實𧏮。許遞。前望單子入之。仍命退。諸臣以次退出。
정조 7년
癸卯七月初三日申時。上御誠正閣。坐直承旨入侍時。左副承旨林錫喆。假注書朴能源。記事官李崑秀尹行任。以次進伏訖。上曰。新除授承旨牌招察任。出榻敎上命錫喆書掌令金宗鐸疏批。仍命書傳敎曰。掌令金宗鐸疏批措語。漏書頒布云。當該承旨遞差。又命書傳敎曰。日前。軫念畿民之弊。禁御上番鄕軍訓局抄上陞戶。皆令退期矣。聞今兩湖農形。未得雨處。無異畿甸被旱諸邑云云。今日之雨。藉令三道均霑。未移之地。難望有秋。且以朝家一視之政言之。豈可或施或否乎。今式年兩湖抄上陞戶。竝待明秋選上。曾聞一人抄上資送之需。動費幾十家之産。侵隣徵族。貽弊萬端。予則以爲。抄上退期之政。在所不已之擧。然期限不遠。必須斯速分付。可除令前等待之弊。以此意令廟堂。今日內三懸鈴行會各該道監兵使處。嶺南年事。今年頗有登稔之望云。而甫經瘡痍。理宜煦濡。陞戶抄上。亦依三道例。退限之意。一體分付。今日雨澤。以畿伯狀啓觀之。大體均霑可知。兩湖列邑所得。勿循前例。邑邑條列馳啓。代播蠲稅處邑名。亦令從後區別登聞之意。竝卽行會。近來備局擧行。慢忽太甚。昨夕傳敎。翌朝行會。此豈特郞吏之罪。有司堂上。常時若能十分檢束。必無此等之事。此後另加惕念事。政院嚴飭京司。若此之故。諸道亦然。祗受形止狀本。許久淹滯。此亦有關紀綱。一體嚴飭。以京畿監司牙兵習操設行。令廟堂稟旨事。狀啓。上命書傳敎曰。守摠兩營習操。爲念民弊。旣已停止。況此牙兵巡操。自有輕重之別。何必下廟堂稟處。特爲停操。趁卽分付地方官處。守摠兩營停操之後。亦有巡點等事。其爲勞民則一也。亦竝停止。仍令道伯。知委列邑。俾無等待之弊事。自備局。今日內。分付本道及該營擧行刑止。使之狀聞。仍命退。諸臣以次退出。
정조 7년
癸卯七月初三日酉時。上御誠正閣。坐直禮房承旨入侍時。右承旨李在學。假注書朴能源。記事官李祖承李崑秀。以次進伏訖。上曰。畿營雨澤狀啓來到乎。賤臣承命回奏。姑未來到矣。上曰。催促。賤臣承命出傳。上命退。諸臣以次退出。
정조 7년
行都承旨沈豐之坐。行左承旨李亨逵坐直。右承旨李在學坐。左副承旨林錫喆坐。右副承旨吳大益坐。同副承旨金峙默坐直。注書二員未差。假注書沈晉賢仕朴能源仕直。事變假注書金良倜仕。
정조 7년
吳大益啓曰。合辭方張之時。兩司無詣臺之員。事甚未安。除在外疏批未下外。呈告人員。竝卽牌招。何如。傳曰。允。
정조 7년
吳大益啓曰。大司諫尹師國。疏批已下。一體牌招。何如。傳曰。允。
정조 7년
傳于沈豐之曰。左承旨入侍。
정조 7년
傳于沈豐之曰。禮房承旨入侍。
정조 7년
李在學啓曰。因大司諫尹師國上疏常參日不言兩司譴奏事。以依施批下矣。何傳旨捧入乎。敢稟。傳曰。推考傳旨捧入。
정조 7년
以執義沈基泰。掌令李運彬金宗鐸。司諫洪彦喆。正言宋民載牌不進罷職傳旨。傳于金峙默曰。只推。
정조 7년
以大司成黃昇源牌不進罷職傳旨。傳于金峙默曰。只推。
정조 7년
傳于金峙默曰。軍士房承旨入侍。
정조 7년
吳大益啓曰。明日次對。兩司當爲進參。除在外疏批未下外。呈告人員。竝待開門牌招。何如。傳曰。允。
정조 7년
吳大益啓曰。大司憲鄭好仁。司諫洪彦喆。疏批已下。待開門一體牌招。以爲次對進參之地。何如。傳曰。允。
정조 7년
傳于金峙默曰。呈告備堂見職。竝許遞。皆令明日進參。
정조 7년
傳于金峙默曰。不過責備。吏曹兵曹堂上日前坐罷人。竝敍用。
정조 7년
李亨逵。以禮曹言啓曰。今七月初二日所下傳敎中。自今日有減膳三日之命矣。三日之限。止於今日。自明日依例復舊封進之意。分付。何如。傳曰。允。
정조 7년
金峙默。以禮曹言啓曰。今七月初四日左承旨入侍時。傳曰。祈雨後三日內得雨。輒行報謝之禮。而昨日之雨。在於行祭翌日。但以猶欠周洽。不得遽令報謝矣。報謝祭設行當否。令禮曹問議諸大臣。草記事。命下矣。依聖敎發遣郞廳。問議于諸大臣。則議政府領議政臣鄭存謙。以爲。昨日甘雨。猶欠周洽。謹按文獻備考。祈雨三日內報尺則例有報謝。見今雨意尙多。方此顒望。報謝祭。姑待霈然。恐合事宜。而事關莫重祀典。伏惟上裁云。領中樞府事臣金尙喆。以爲。悶旱如渴之中。昨日雨澤。豈不萬萬幸甚。而繼此沛然。方此顒祝。不得遽令報謝。聖敎允當。典禮所載。亦有可據。行祭進退。伏候裁處云。行判中樞府事臣徐命善。以爲。昨日之雨。旣在行祭後三日之內。則不可以差欠周洽。不行報謝。依例待秋成設行。恐爲得宜云。行判中樞府事臣鄭弘淳。以爲。雨未周洽。遽行報謝。其於事神之道。還恐未安。見今陰雲聚散。雨意猶多。姑待沛然。似爲得宜云。行判中樞府事臣李徽之。以爲。昨日雨澤。雖未周洽久旱。祈禱之後。得此移時沾霔。焦枯之嘉穀。庶有蘇醒之益。上天所賜。亦云多幸。似不當以其惠澤之不足。不行報謝之舊禮也。然淺見不敢質言。惟在博詢而處之。伏惟上裁云。行判中樞府事臣洪樂性。以爲。昨日之雨。雖幸霑潤。猶未周洽。且今陰雲不散。方多釀雨之意。更竢霈霔。設行報謝。恐合事宜。而莫重祀典。有不敢臆對。伏惟上裁云。領敦寧府事臣金熤。以爲。祈雨而三日內得雨報尺。則必行報謝之禮者。蓋以神有惠而禮不可無謝也。然而祈而得之。限以三日者。以其禱雨之誠至而敬神之意切。故不敢以冥應之捷。取必於神。遲待而至於三日也。昨日之雨。得之於祈雨翌日。則神旣有惠矣。而乍霔旋閟。姑無蘇枯之效。且幸三日之限未滿。雲霓之意尙多。亦安知神不卒惠。又降周洽之澤耶。報謝之禮。恐不必遽先設行。限今夜姑俟之。其於閔旱之意。事神之道。俱似得宜。而事關祀典。不敢以魯莽之見。質言仰對。伏惟上裁云。諸大臣之意如此。敢啓。傳曰。依領敦寧議施行。
정조 7년
李亨逵。以兵曹言啓曰。去夏三朔能麽兒考講時。前都摠府經歷李尙烈。訓鍊院判官趙駿逵。前判官金鍾禧。前主簿李啓春。武臣兼宣傳官鄭宅潤金潤國柳瑞文金光白成彦霖金樂祐孫錫圭。前武臣兼宣傳官全震郁。部將金柱。前部將柳鎭九。守門將李宅觀等。一次不通。都摠府經歷金峻岳。都事洪檊宋益休尹守默。訓鍊院判官朴瀅。工曹佐郞李廷範。武臣兼宣傳官李輪洪百海申處文洪禹祚。部將李偃。守門將高達門等。二次不通。依定式。竝從重推考。何如。傳曰。允。
정조 7년
義禁府啓目。眞寶前縣監李琇原情云云。傳旨問目內辭緣。泛稱遲晩。刑推得情。何如。判付啓。除刑推議處爲良如敎。
정조 7년
義禁府啓目。掌牲令典牲署主簿黃仁熙原情云云。傳旨內辭緣。泛稱遲晩。刑推得情。何如。判付啓。除刑推議處爲良如敎。
정조 7년
義禁府啓目。盈德縣令趙亨逵原情云云。傳旨問目內辭緣。泛稱遲晩。刑推得情。何如。判付啓。除刑推議處爲良如敎。
정조 7년
義禁府啓目。前假引儀元好問原情云云。傳旨內辭緣。泛稱遲晩。刑推得情。何如。判付啓。除刑推議處爲良如敎。
정조 7년
義禁府照目。漆原前縣監姜膺煥矣。一萬五千餘石之流來反逋。渠旣査發。躬進巡營。面請狀聞云爾。則雖與全不覺察有異。居官四載。不能收殺。未捧之數。尙至九千餘石之多。而每當歲末。因循磨勘。則其虛留之罪。在所難免。以此照律罪。告身盡行追奪。徒三年定配。又五年禁錮。私罪。奉敎。依此律施行爲乎矣。功減一等爲良如敎
정조 7년
金峙默。以義禁府言啓曰。時囚罪人姜膺煥。告身盡行追奪。徒三年定配。又五年禁錮事照律公事判府內。功減一等。啓下矣。姜膺煥。功減一等。告身盡行追奪。又五年禁錮。洪忠道連山縣平川驛徒二年半定配。而以議啓內辭意。具罪目。依例發遣府羅將。押送配所。何如。傳曰。允。
정조 7년
領議政鄭存謙疏曰。伏以。天人相關。一理無間。惟我聖上。切雲漢之望。篤側修之誠。進定賓對。至減御膳。誕降絲綸。責躬求助。極其懇惻。臣俯伏敬聽。感極涕涔。果然皇天孚格。甘澍伊始。對越之心。不以得雨而少弛。猶以下問之意。思聞應旨之言。臣誠空疎昏憒。不識時務。只以平日陳腐之見。筵席末畢之說。仰陳以備垂覽焉。恭惟殿下以上聖之姿。處君師之位。受列聖之傳授。爲四方之表準。敬天恤民。格于上下。皇穹之眷佑冞篤。群黎之愛戴愈切。事必稽古。政必遵先。夙夜憂勤。七載如一日。上有堯舜之君。而下無承佐之臣。治不徯志。致使至尊獨憂。至發中朝之歎。此莫非群下之罪也。今以綸音中諸條言之。臣因是而有仰復者矣。刑政失當。寔爲召災之端。元惡自在。王章不行。刑政不但在於懲討一事。而懲討爲刑政之大者。況於懲討之中。又有處分之尤爲失刑者乎。臣之不能沬血爭難積誠回天之罪。已不可言。而其他盈軸之啓。便作厭聞之陳言。一例靳允。以致倫彝將斁。義理易晦。方來之憂。寧不懍然。亟允執法之請。使公議夬伸。臺啓盡了。則刑政之平。從此而方可議矣。旌別激揚之責。付之銓官。則隄防自嚴。糾劾謇諤之風。任之臺閣。則關節不行。扶植矜式之士。則士夫之名行自礪。崇奬恬退之人。則搢紳之廉恥不壞。黜陟明則貪風可息。名分定則等威自明。僭侈之禁。財用之節。上下之交孚。同朝之寅協。亦在乎人主轉移間事耳。帝王之學。雖與韋布有異。而立志成功。本無二道。今殿下欲堯舜而可爲堯舜。欲文武而可爲文武。莫有禦者。此所謂君志定而天下之治定者也。古之聖王。莫不勤於爲政。而亦未嘗以弊弊精神。躬親庶務爲勤。任賢使能。使之各效其職。統攬之董飭之而已。一人之聰明有限。天下之事物至繁。以一人之聰明。欲窮天下之事物。則聰明有時乎不及。不任一己之聰明。以明四目達四聰。取人爲善者。實以此也。舜罪四兇。擧九官十二牧。而人心咸服。武王當庶頑煽亂之時。卓然建極於上。而天下莫敢不相率而歸于極。不患治道之不成。惟患聖志之不立。期以悠久。毋或退轉。則將見二帝可三。三王可四。向所云數者之弊。不期祛而自祛。顧何足煩聖慮哉。蓋天下事。本領旣正。體要旣得。然後庶務可整。衆弊可祛。朱子。以進說者。不探其本而徒指其末。不先其難而姑就其易爲病。前後進言。必惓惓於萬化之源。臣之事殿下。捨朱子之說。而亦何所藉手哉。今殿下政學相須。理事一致。若無事於更勉。而無窮者理。難持者心。伏願聖明。益從事於精一克復之訓。九仞之山。戒存一簀。百尺之竿。勉進一步。常存敬畏。涵養德性。雖至一念之微。公則擴之私則遏之。以之端出治之本。淸應物之源。表裏幽顯。政令施措。粹然一出於天理之公。無纖毫偏係之念。則其大無外。便與天地同其量。將見休徵日至。治化日隆。何憂乎紀綱之不立。何患乎風俗之不淳哉。惟聖明。懋哉懋哉。人才之有長短。如器之有大小。各有所宜。鮮能相通。如黃覇優於治郡而短於相業。龐統拙於百里而展於別駕。故聖王之用人。猶匠之用材。稷之播百穀。契之敷五敎。夔之典樂。龍之納言。各當其任。不相侵越。及夫循資之格一出。而不問能否。選滿則注。愚庸皆喜。才俊不樂。其何以望百工之允釐。庶績之咸熙哉。雖以祖宗朝故事言之。以白衣而超擢大用者有之。以玉署眷遇之臣。止於東壁者有之。不拘資歷。只觀其才器之如何。此可見用人之活法矣。伏願殿下。察於群臣之中。隨其器而授之以職。毋過嗇。毋濫施。必使賢能在前。闒茸居下。則名器自重而朝廷自專矣。昨歲三道告歉。民命近止。我殿下宵旰憂勞。錦玉靡安。屢降惻怛之音。日講區劃之策。布諭而安集之。船粟而往哺之。旣蠲賦稅。又發帑藏。仁心仁聞。溢於國中。累萬生靈。得以全活。竟使實惠下究。而譬如大病纔蘇。氣脈綿綴。隱恤保全之方。宜不容少緩。一守令之不得其人。百里之休戚係焉。所關豈不重哉。曩慮曠官之有弊。三道守令。特命當日辭朝。他道守令。亦令催促下送。爲民之聖意。無所不周。甚盛擧也。一日曠官。誠有一日之弊。而一番遞易。尤爲一邑之害。昔朱浮因日蝕上疏曰。間者守宰數易。迎新代舊。疲勞道路。尋其視事日淺。迫於擧劾。懼於刺譏。爭飾詐僞。以希虛譽。所以致日月失行之應。願陛下。遊意於經年之外。望治於一歲之後。光武採其言。終致治平。蓋外任之臣。率皆責效於旬月之內。則或有爲政寬平。聲譽稍遲。或有御下嚴明。不事姑息者。奸民得以議其上。浮謗得以售其計。不但迎送之弊。民所不堪。抑亦犯分之風。因此漸長。此則方岳之臣。所宜深察。雖以銓注言之。近來守令之瓜前遷轉。便作規例。此後則愼簡於差遣之初。必準其瓜滿之限。則恤民懋實之政。無過於此矣。仍念臣之向來怵迫承膺。秪爲其一伸義分。匪敢欲久玷隆顯而已。有愧於古人量己之道。荏苒之間。已逾一月。聖志益懋於勵治。而匪才無裨補之望。仁政惟先於懷保。而蔑識無對揚之術。瘡疣百出。醜拙畢露。咎徵之來。職由於此。加以過分之災。危疾已作。猶且委蛇不去。淟涊冥擿。臣之一身狼狽。固不足恤。其於國事。何哉。在今消弭之策。應天之實。惟在於斥退臣愚。改卜良弼。敢此仰首申籲。伏乞聖明。諒臣至懇之出於肝膈。特垂矜念。亟許鐫免。以幸公私焉。答曰。省疏具悉卿懇。縷縷陳勉。在予無非藥石。方欲隨處體察也。尾附巽讓之言。無幾近於應文。卿須安心勿辭。康濟時事。仍傳曰。此批答。遣史官。傳諭于領議政。
정조 7년
工曹判書鄭民始疏曰。伏以。聖德對越。天心孚格。十行纔頒。一霈旋注。天人感應之理。捷如影響。億萬年無疆之休。自今始矣。夫帝王爲治。其道不一。三代各有損益。漢唐不相沿襲。得其要則治。不得其要則亂。其所謂要者。時措而已矣。恭惟我殿下。天姿卓越。聖學高明。凡於誠正治平之道。講之熟矣。知之明矣。中外顒若。佇見至治。八年于玆。奈之何宵旰勞心而未致徯志之治。中朝發歎而未得需世之才。國勢日危。民生日困。志勤道遠。食效無期。重以極無之災。將成荐歉之憂。公私俱竭。接濟沒策。特降敷心之敎。廣開求助之路。筵席之辭敎勤懇。綸音之旨意惻怛。至尊獨勞於上。群臣恬憘於下。臣誠感激流涕以爲。有君無臣。正是今日道也。然其所以致此者。臣則曰殿下之治。未得時措之要而然也。嗚呼。丙丁以來。凶逆相繼。巨室世族之與國休戚者。太半化爲元惡大憝。朝少完潔之人。世多疑懼之類。於是乎鎭安包容之政。不得不行焉。治逆則明知其有根因而或慮蔓延。一以宥恕爲主。用人則明知其有罪過而不忍斥罷。一以掩覆爲事。好生之德。寬大之仁。未始不欽仰攢頌。而第其鎭安之過而至於是非無別。包容之過而至於好惡不明。淸涇濁渭。同科而相混。芝箭敗皮。俱收而竝用。人無優劣。事無得失。未必皆當於聖心。而一例假借。無所左右。造化之迹。泯然而莫尋。仁智之見。各信其自知。世之所趨者。朝廷之好惡而靡所適從。人之所畏者。朝廷之是非而無可戒懼。將不免於善不知勸。惡不知懲。豈意厥初不得已之擧。漸成末流。莫可藥之病哉。以是之故。上自公卿大夫。下至百執事。莫不以姑息苟容爲能事。以含默巧避爲妙策。葵藿在山而不效虎豹之衛。烏雀在叢而不思鷹鸇之逐。日夜之所經營。父兄之所敎詔。不過涉世之方。便身之道。而士夫之間。不以名節相尙。朝著之上。不以廉恥爲重。泯泯棼棼。便作虛僞汨董世界。得罪淸議而無所拘。行己鄙悖而不見棄。則行檢無所用矣。少者不難於侮老成。賤者不難於凌尊貴。則風俗從以壞矣。人皆以每悅爲主。官不爲朝廷而惜。則名器日濫而人思易得矣。有勞而未必有賞。有罪而未必有罰。則紀綱日隳而人皆漸肆矣。堤坊則人各異見而有時闊狹。朝議則人各自私而無復和協。大者如此。餘可推知。嗚呼。凡今日立於殿下之庭者。無不朝除暮遷。揚淸歷要。美食安坐。榮身潤屋。而國計民憂。擔却一邊。奉公盡職者。衆必指目。而從以譏謗。怠事徇俗者。身享閑逸。而反沽稱譽。雖有可爲之言。而不欲先發。雖有當行之事。而不欲身犯。互相觀望。推諉挨過。遂使國威漸弱。朝廷日輕。覬覦之輩。僥倖之徒。駸駸然生心。而民習之濫猾。世道之壞敗。亦莫不由於是。譬如龍驤萬斛。泛于中流。而無一人任其操舟之責。風浪驟至。將有胥溺之患。殿下之明。無不洞知。殿下之力。可以振起。何故因循至今。不爲之執其要而捄其弊哉。我殿下之所自期者。在於堯舜其身。堯舜其民。始初淸明。豈無平治邦域。高出百王之志。而只緣時措未得其要。群臣少有承當。一年二年。實效未著。於是。聖心悵然。始有莫可奈之歎。以沮大有爲之志矣。然才不借於異代。政亦成於因時。則今日國事。亦豈無可爲之道乎。聖敎中尙無一副當規模云者。切中今日之病。而規模亦不能自立。必有待而後立。則其立之之本。亶在於得時措之要。而其要則亦不越乎別是非明好惡而已。殿下誠能赫然奮發。雲行雨施。聖心之所是者。明示其好。聖心之所非者。明示其惡。當事則審其可否而斷行之。御下則辨其賢愚而進退之。鎭安而不至於優游。包容而不至於混殽。勿以小事而忽大計。勿以細故而遺遠圖。淸鏡高揭而奸媸無所逃焉。玉衡平懸而輕重於斯判焉。則草從風而披偃。水因盂而方圓。將見賢者淬勵而自勖。不賢者悔悟而改圖。爲士者先敦行義。任官者各懋職思。有功者知所勸。有罪者無所容。大官之糊塗。變而爲明決。小官之婾惰。變而爲勤恪。朝廷之是非好惡明。而一國之是非好惡。亦隨而明焉。紀綱由是而振。風俗由是而正。則許多弊習。不過一指揮而盡革矣。表端而影直。綱擧而目張者。正謂是也。太平萬世之基。其不在此乎。古人有言曰。水旱流行之災。堯湯之所不免有水旱之災。而無水旱之憂者。以其有預備也。今若因時制宜。提領挈要。君道成於上。臣職述於下。百僚師師。天工無闕。則景星慶雲。將日出而見矣。又何患乎水旱之來乎。無狀賤臣。受恩罔極。致位顯要。報答無階。職分內事。猶不能自效。而妄言至此。尤無所逃其罪矣。至若荒政之講究。不外乎移粟一策。而廟議已有料量。臣不必煩陳。敢以時措之要四字。爲聖明獻焉。伏願垂察焉。答曰。省疏具悉。時之義大矣。泥舊不可。循俗亦不可。然則如之何爲可要。不越乎執兩而用中。方以此自勵。而値今括囊之世。陳此納牖之言。殊庸嘉尙矣。
정조 7년
禮曹判書李在協疏曰。伏以。臣於日昨。猥隨諸備堂後。獲登賓筵。親聆玉音。責躬之敎。絲綸渙發。求助之意。金石可透。臣伏地莊誦。私竊以爲殷湯六事之責。宋景一言之善。無以過此。仁天之悅懞。甘霈之滂沱。庶幾拱手而竢。果然崇朝之雨。得自方寸之中。焦者以沃。萎者以蘇。臣於此。益知天人感應之理。若是其不忒也。猗歟休哉。雖然戒之於遇災之日則易。戒之於無事之時爲尤難。今若以一雨之得。遽弛修省之念。則有非所以對越上帝。仰答眷祐之意。伏願殿下。益加警惕。凡厥所以懋修一德。董飭百工者。不啻如憫旱之時。無使有虧簣之歎焉。臣旣以此仰勉於殿下。又烏可默無一言。以副詢蕘之聖德乎。顧今百度蠱壞。庶務叢脞。可憂之端。可言之事。非止一二。而臣實粗魯。難以歷擧。旣無平日之素講。强爲倉卒之臆對。亦非臣之所敢出也。姑擧臣曹之所管者。以附執藝之義。惟聖明。少垂察焉。傳曰。爲國以禮。禮固出治之本。而試以聖敎中行檢廉恥名分風俗諸條論之。夫孰非一禮字出來。而今之人。居家無修飭之操。立朝尙浮薄之習。躁競是務而恬靜者絶少。貪墨成風而謹約者無聞。滔滔一世。互相效尤。殆不知行檢廉恥之爲何物。遂至於等威無別而名分紊。僭汰日滋而風俗壞。衣章服飭。貴賤相混。居處杯盤。貧富不殊。民生之困悴。紀綱之壞亂。政坐禮之不講耳。講之之術。亶在黜浮躁以敦名檢。斥貪汚以崇廉讓。尊堂陛以嚴上下之分。立規模以正中外之俗。此非一朝一夕。可襲而有此。苟究端本之要。莫如蒙養之正。而近世士夫家子弟。自在孩提。熟見如此之風。認作當然之事。少而荒嬉。長益浮靡。所準的者不出詞章功令。所聞覩者不過名利得失。如是而尙可望蔚然後來之秀出爲王國之需乎。童蒙敎官之設置。蓋出於矯捄此弊之意。而近年以來。全無實效。每有入侍之命。招邀鄕里兒童。以爲應文之資。事之無謂。孰甚於此。自今以後。必擇學識行誼之稍著名稱者。授以訓迪之責。課以小學之書。勤者褒之。怠者罰之。則庶不至於無實之歸矣。至若鄕塾邑校之小學。課講自有定規。前後申飭。亦非一再。而視以弁髦。抛棄不行。假飾文報。作爲故常。立法之意。豈亶然哉。此亦宜飭諸道。申明舊典。以示聖朝敦禮美俗之意焉。大抵今日之許多痼弊。皆由於姑息爲事。彌縫成習。是固群下不誠之罪。而竊恐殿下亦有以導之也。雖以臣曹向日所請胎封一事言之。事體旣係重大。擧行不容緩忽。而始旣允下。終又姑寢。使莫重典禮。經時延拖。豈不有傷於國體乎。事之重且大者。猶尙如此。則他餘小事。可推而知。伏願益加聖念。凡於事爲。每軫奮勵之方。毋致因循之歎焉。嗚呼。刑政禮樂。互爲表裏。刑政失當而禮樂能興者。臣未之聞也。元惡大憝。未伏典刑凶孽餘醜。敢生覬覦。龍蛇猝不可化而恩反太過。梟獍終不可馴而兆有可憂。此豈君臣上下一味玩愒之時乎。臣曾叨言責。輒以明天理正人心。爲懲討之第一義。而今乃待罪禮官。又復齗齗者。誠以刑罰不中。則禮樂亦不得施其用也。愚衷所激。竝此陳列。惟殿下留念焉。答曰。省疏具悉。數條敷說。足備執藝之箴。申飭有司。依此施行。附陳姑息之弊。奚特此之爲然。然隨事納規。予庸嘉之。
정조 7년
大司憲鄭好仁疏曰。伏以。臣於日昨筵退之後。對食忘餐。當寢不寐。上以憂答聖恩之無階。下以懼稱職責之無路。終夜菀結。中心抑塞。誠莫知所以自措也。嗚呼。聖念方切於悶旱。天語屢勤於求助。其所以警懼虛佇之意。有足以感豚魚而泣鬼神。臣雖至愚至迷。顧其職則乃風憲之長也。臣不能出一言論一事。報效其萬一。則特授之眷。將何以稱塞。勉飭之意。將何以對揚乎。臣伏見減膳傳敎下者。一則責躬。二則責躬。殷湯之六責。無以過此。宋景之三言。不足專美。果然於昭之天。不日感格。凄風乍止。甘雨方始。八路周洽之慶。三農慰滿之喜。臣方顒祝而懸望矣。乍霔旋霽。終靳沛然。未移之處。已矣無及。纔枯之苗。猶未勃興。固不可以一時得雨之喜。少弛於嗣歲救荒之策。就其急先務最緊關者言之。王討未行而亂賊無懲畏之方。政注不審而守令無得人之美。儲蓄未廣而飢口乏接濟之資。紀綱不振小民犯猥越之科。此皆聖敎中所論列者。則何待臣膚淺之言。而捨是以往。亦未有別般講究之策矣。玆不避煩瀆之誅。略陳其槪。惟聖明。少垂察焉。懲討之嚴。誠爲今日之第一義。若論悶旱救荒之要。則似不相關。而是抑有不然者。以致旱之由。歸之於刑政之失當。則古人已言之矣。界限無制而逆孽間。多生心。殿下已憂之矣。殿下憂其所當憂。而臣等不能沬血碎首。感回天心。則此莫非臣等之罪也。歲月浸久。人情漸弛。今月不如前月。今日不如昨日。聖上有一分寬假之意。則群下有十分解弛之歎。共戴一天。看作例事。謄傳故紙。視爲妙方。專無誠實底意。未免塞責之歸。如是而尙何望伸王章洩輿憤乎。人事失於下而天譴著於上者。此理甚明如執左契。今若廓揮乾斷。夬降兪音。可誅者誅。可鞫者鞫。竄之逐之。各當其律。則天人孚感。雨暘適宜轉災爲祥。指日可期矣。至若賙濟之策。殿下已講究於廈氈之上。大臣方區劃於廟堂之間。而若其奉行德意。撫摩安集。使一民無捐瘠之患。則此專係於守令之得人。纔經廉察。去其太甚。而八路三百六十之州。亦不知幾人擧職。幾人殫誠。何者昏憒。何者貪婪。何者力弱。何者才短。各使該道道臣。另加廉察。隨事飭勵。其尤甚不勝任者。不拘情面。論列狀罷。銓曹亦宜勿拘常格。隨窠擇人。則朝家憂恤之德。得以下究。蔀屋顚連之流。賴以得所矣。目今秋成尙遠。八路之雨暘不均。各邑之豐歉未判。其災實優劣。姑難預度。而大抵畿右之湍坡諸邑。不如漢南之驪利。湖西之內浦諸郡。不如近峽之丹永。湖南之十數邑尤甚。已有道啓之歷陳。摠而言之。雖在秋成之後。將未免穴農。前頭賙濟之策。不可不及今預講。而苟究其要。毋過於節財用廣儲蓄而已。今我聖上。一念憂勤。躬行儉約。惟正之供。旣多蠲減。應行之費。猶且裁損。則財用不可謂不節。儲蓄若可以稍廣。而至於公私之匱乏。經用之不贍。莫近日若也。爲今之計。惟當另飭外內有司之臣。雖斗粟粒米。無或濫費。官儲私蓄。一皆堅守。以爲嗣歲不虞之備。預講歉年賙救之策。則目下雲漢之憂。不足爲災。諸路懸罄之民。賴而無飢矣。至若紀綱之不振。實由於朝廷之不尊。朝廷之不尊。亦由於堂陛之不嚴。聖人之道。雖貴於平易近民。小民無知。近則易犯。以近日事觀之。許令衛外之擊錚。實出於我聖上察民瘼通下情之至意。而無知愚氓。不思等威之截。敢生猥屑之計。至微至細之事。猶難赴愬於營府。乃欲仰徹於崇嚴。其言雖甚濫雜。聖上曲加寬貸。畢竟科罪。每從末勘。愚民不知嚴畏。鄕里或相告諭。深嚴之地。看作訟庭。猥屑之事。必達天聽。甚至於南山之放火。闕門之投石。攔入禁密之中。醉酗象魏之下。千怪百變。式月斯生。人不畏法。民多犯分。紀綱以之而不振。朝廷由是而不尊。繼自今衛外之驚動天聽者。一切嚴禁。則擊鼓申聞。自有舊制。閭里之艱。庶可上達。而簾陛之等。自無不尊。此不但弭災之一端。亦可使小民。守分安業。各遂其生矣。凡此數者之弊。何莫非當今之切憂。而至尊獨勞於上。諸臣恬嬉於下。忨愒二字。便成今日之痼疾。一日二日。苟且彌縫。以姑息爲長策。以倖免爲能事。聖上之飭勵屢勤。群下之惰慢益甚。先甲之令。不啻丁寧。警惕之心。旋卽解弛。纔過數日。更復如前。以至節目間微細之事。每煩自上之提飭。如是而尙何望百度以貞。衆瘼咸祛。上可以格天心而下可以弛民憂哉。臣以百無肖似之姿。荷千古不世之遇。兜攬至此。絲毫無補。惟以不避燥濕。筋力奔走。爲萬一報效之圖。而第今見叨之職。卽臣已試蔑效之地。醜拙畢露。含默見斥。難進之義。鐵限在前。而數昨除命。適當賓對趨會之際。逃遁不得。卽地出肅。揆以廉義。已多愧恧。而旣承避辭勿退之命。不得不隨例傳啓。且當悶旱求言之日。不得不應旨陳章。而義分雖嚴。廉隅亦重。今若以黽勉一出。乃爲仍因蹲冒之計。則淸朝之大防。由臣而壞。都憲之重任。由臣而輕。臣身去就。不敢自恤。其於玷名器而羞朝廷。何哉。今以闕啓。天牌儼臨。未免違傲。明日賓筵。亦未趨參。惶霣踧踖。靡所容措。玆敢悉暴衷懇。仰瀆崇嚴。伏乞聖明。俯垂諒察。亟削臣職。以幸公私。千萬幸甚。答曰。省疏具悉。首陳云云。當留意。次陳云云。亦當留意。尾陳云云。下廟堂。與年前都憲疏語。一體稟處。卿其勿辭行公。
정조 7년
司諫洪彦喆疏曰。伏以。臣出入臺省。已有年所。而未嘗有所論列。以裨涓埃。況今年紀衰邁。志氣摧頹。病蟄鄕廬。望絶當世。不意薇垣。新命遽下於因事入城之日。常參有命。他不暇顧。章皇出肅。冒沒登筵。而當悶旱求助之日。未曾以一言一事。仰副盛意。循默之罪。臣實自知。果然諫長之疏出而聲罪狼藉。請以譴責。臣滿心悚恧。靡所措躬。天牌儼降。無路承膺。坐犯違傲。恭俟重勘。而聖度天大。罰止問備。恩數雖曠。踪地益蹙。不敢爲冒膺之計。臣罪至此。萬殞猶輕。玆敢略入文字。冒瀆崇嚴。伏乞聖慈。俯垂諒察。亟削臣所叨之職。仍治臣違逋之罪。以嚴朝綱。以安私分。幸甚。臣於自引之章。顧何敢贅附他說。自同無故。而臣於日昨賓對。猥隨諸臣之後。伏覩我殿下。以旱災之太甚。臨筵宣綸。字字懇摯。責躬之旨。好問之德。有足以感泣鬼神。愚衷所激。不能自已。敢此附陳。惟聖明。澄省焉。惟我殿下。聖度英明。睿工緝熙。治模三代。道貫百王。敬天之誠。罔間於斯須。憂民之念。常切於乙丙。百度恢張。一心憂勤。至于今七年如一日矣。奈之何聖志徒勤。治效未臻。懲討不嚴而隄防漸底於解弛。臺閣不重而言路未免於否塞。廉恥不張而時俗日趨於苟婾。紀綱不立而等威益至於紊亂。臣請得以歷陳之。丙丁以來。亂逆相踵。王章未盡於鋤治。聖念每軫於鎭安。元惡巨慝。尙逭誅夷之典。劇逆大憝。終靳應坐之律。甚或至於移置陸地。許其安居。虛拘王獄。任其自斃。犯上者不誅。爲逆者無刑。夷考千古。寧有是事。由是而隄防漸壞。界分無嚴。凶黨逆孽。敢懷希覬。方來之憂。有不可言。國之有臺閣。將以恢耳目振法紀也。近來臺選不嚴。如臣疲軟巽懦。亦得備數。宜其臺諫之不見重於世也。臺省日課。不過故紙之謄傳。而官師相規。亦且寥寥無聞。豈其時弊無可言而官邪無可論歟。讜言日聞。已無可望。媕婀風成。往而益甚。治世氣像。豈容若是。士夫廉隅。實關風俗之汚隆。而近者風習不古。名節掃如。守靜而恬雅者未用。奔騖而冒求者必得。關節或行。私意難防。官方之淆雜。世道之日下。未必不由於此也。紀綱。國家之元氣。而體統未尊。名分漸紊。內而有冒訴闕門之人。外而有拔劍官庭之民。人不畏法。僭凌成習。古人所謂其漸不可長者。政謂此也。目下時事之可言者。不出此數者之目。而若言其致此之由。則抑亦有說。時體已成於顧瞻。人心擧狃於恬嬉。誠心憂國。未見其人。彌縫爲事。視爲得計。私意常勝。公議未行。無怪乎義理之易晦。風俗之愈渝也。此皆群下之罪。可勝歎哉。雖然人臣責難之道。必貴探本之論。聖王制治之要。恒懋澄源之工。天下萬事。莫不本之於人主之一心。則今玆數者之爲弊。其所轉移之機。矯捄之策。惟在於殿下一心上耳。儻殿下克軫存養之念。益加省察之方。事關懲討則斷之以義理。言雖狂妄而容之以翕受。崇節儉而養其廉恥。正名分而振其紀綱。則如是而隄防不嚴。言路不開。時俗不敦。等威不明者。臣未之信也。惟殿下懋哉。嗚呼。今者之雨。何其孚感之速也。天人之際。其機甚捷。殷湯之責己。周宣之側身。不必專美。實有以見我殿下一心。仰格于天也。然而修省於遇災之時易。警惕於得雨之後難。伏願殿下。勿以已雨而少弛側修之念。益篤對越之誠。以底於轉災而爲祥。則豈不休哉。豈不休哉。答曰。省疏具悉。所陳言皆切實。當留意。爾其勿辭察職。
정조 7년
判義禁鄭尙淳疏曰。伏以。臣於日昨。廁登賓筵。仰瞻悶旱之玉色。恤焉形於外。伏讀求助之綸音。藹然由乎中。莊誦感歎之餘。繼之以焦悶惶愧。不知所措。目下公私之積。可謂哀痛。而今玆之旱。又如昨年。國計民憂。茫無涯畔。況廈氈不寧。夙宵惕厲。爲民用慮。無異於捄焚拯溺。伏惟聖心。若是憂惱。聖體不瑕損傷。所以焦悶者此也。上有求治聖明之主。下無承風贊佐之人。每當遇災求言之時。公車之章。非不多也。率皆應文塞旨。不適實用。此群下之罪也。今此各陳之聖敎。特出於宋朝天章閣筆札之遺意。而若臣者。名位雖崇。才識最下。平日胸中。無一物所存一事豫講者。操筆茫然。實無可以對揚之語。所以惶愧者此也。詩之雲漢七章曰。趣馬師氏。膳夫左右。靡人不周。無不能止。釋之者曰。此言諸臣無有一人不周救百姓者。亦無有一人自言不能而遂止不爲也。嗚呼。殿下之側身求助。同符周宣。而必欲諸臣之周救百姓。則臣何敢自言不能而止。甘處於趣馬膳夫之下乎。第以聖敎中諸條言之。士夫之廉恥不張。貪墨成風。朝廷之紀綱不振。風俗漸乖。俗尙之奢侈日盛而財用竭矣。蔀屋之杼軸已空而民生困矣。廟堂訏謨之地。振刷無望。臺閣言議之場。讜直無聞。隄防漸弛而逆孽生心。刑政失平而擧措乖當。此近日之危兆敗症。由來者漸。有足而上召譴災。下病民生。而不能救藥。以至于今者。臣誠識蔑文短。不敢廣引遠據。一一爲對症投藥之說。請就奢侈一條。略貢愚見。蓋奢侈一事。大與荒政相關。大抵一國之生財有限。而僅足爲一國人之需用。禮所謂三年九年蓄之法。此蓋節用而有羨。爲他日水旱設也。何嘗一年之內。天生許多穰穰之穀。以備人三年九年之蓄乎。今也不然。一年所收。一年食盡。少遇凶荒。流莩相望。雖有糶糴之公穀。而此則有限。何以濟得無數之生靈乎。如小民之朝不謀夕者。固無足責。而士夫之有識者。亦皆迷而不返。論今日糜費之源。惟酒爲最。臣嘗與人較挈國中一年酒飮米之分數。則或曰酒居十之三。或曰酒居五之二。此皆精的之說。而非一毫過中。不飯則死。無酒而顧。何損於人乎。今以十三五二之羨。移作民間粥飯之資。則當復活飢人。幾許口哉。臣於少時。見人家讌集。會者十人。飮者多不過三四。亦一兩杯而止。今則搢紳之間。無人不飮。飮輒以轟相尙。家釀市酤。在在狼藉。荒嬉之習。有足憂歎。如閭巷下賤。又不須言也。至於外方。則官府之外。烈酒雖希。而場市村街。無處不沽。無民不醉。此皆旣飯而又酒者也。臣以爲目今救荒生穀之方。宜先自禁酒始。無論大小釀。竝令限年豐。嚴飭禁斷也。奢侈之風。莫近日。若飮食衣服之間。尤而效之者。月滋歲增。究其財用之源。此非天降神輸。哀我民生。安得不困。況城中廣袖。四方疋練。此必至之理也。殿下雖節儉於上。而其於習尙之已痼。何哉。此不幾於唐宗澣衣。而時則有李德裕之杯羹三萬。漢帝躬儉而不能禁外親奴從之槳酒藿肉乎。臣於是。竊不勝隱憂。嘗欲一陳於筵席。而拙訥未達。此非細故也。臣以爲宜別降飭勵之音。俾有所懲畏。以爲丕變之道焉。若夫儲蓄之術。賙賑之策。臣誠無素講於中者。雖不敢條列以陳。第念論宰相於宋代。莫尙於富韓范。論賑政於當時。莫善於責益淅。而其所施措之方。富則擇所部豐稔三州。出粟十五萬斛。益以官廩。凡活五十萬人。韓則蠲常稅罷冗吏。募人入粟。而活民人一百九十餘萬。范則宴游興造。欲以發有餘之財。以惠貧民而仰食於公私者。日無慮數萬人。以今觀之。不過冗常之政。迂闊之事。而三人行之。綽然有裕。此槪有愛民之誠心。而有濟民之實效故也。苟無是心。徒法何能行乎。使今之爲守令方伯者。擧皆懷此三人之誠心而推之於民。則惻怛撫摩之中。自可以濟事。若其該施區劃之方。恐不必自朝家。一一指授。唯在上下盡心於實政耳。自古禳災異而論天人者。輒先稱君德。此爲至正不易之論也。如臣者學術謏淺。敷演不得。許多時弊中只拈一條。有若塞責者然。臣誠死罪。雖然苟用臣言。則目前救荒。亦或爲一分之助。伏願聖明。留意焉。答曰。省疏具悉。酒之弊至於此乎。予不近口。未能曉爲害之源。誠如卿言。不可不略加禁戢。外此儲蓄之術。賙賑之策。卿言俱有條理。卿其議于諸宰。明日賓筵。指一敷奏。
정조 7년
副司直李柱國疏曰。伏以。昨年三道之歉荒。致有群生之頷顑。其時民情。實多遑急。而幸賴聖明在上。宵旰之憂。靡時少弛。賙賑之策。無一或遺。至使饑饉之歲。得免捐瘠之歎。億兆含生。孰不感戴洪恩而逮夫今夏。天旱又甚。畿湖穡事。將有告歉之患。食土民生。不無荐饑之慮。九重之聖念冞切。十行之溫綸誕宣。成湯之責躬。雲漢之弭災。丁寧懇惻。求助益勤。凡在廷僚。豈不欲仰體德意。思效一得之愚也。蓋今玆之旱。雖有甚於昨夏。然民懲前歉。乾播落種。比前稍多。若得從近一霈。則庶有勝於昨歲之歉。似不至於大無之災。而賑救之策。不可不預講。第自昨年以來。公廩穀簿。必多不敷。移粟之方。不當少忽。仄聞西關年事。頗有豐登之望。湖西左道。差勝於右道。而忠州堤川等邑。還穀有裕云。趁今冬前。西穀則移之兩湖之間。堤忠之穀。運致畿甸之內。則庶可爲嗣歲濟民之需。乞令廟堂。量宜稟處焉。來頭俵災之多寡。抄飢之能否。專係於方伯守令之盡心奉公。而俵災抄飢之際。易致虛實之相蒙。竝令備局。臨時嚴飭。有不可已也。近聞今春賑邑守宰。間有不察者。或穀物麤劣。未免半殼者混之。或羹肉炊飯。遍饋飢口者有之。穀物麤劣。已不足道。而羹肉炊飯。亦屬難繼。此非賑政之常例。反要一時之虛譽。無寧以此所費之不些。廣抄飢口之爲實惠。申飭該道。以禁此等之弊焉。噫。顧今聖化丕新。百度惟貞。綱紀之頹弛者宜振。而臣未知其由。第念罪關一律者。輒多容貸。不置重辟。固我聖上好生之德意。逈出尋常。而奸民亂徒。無所懲畏。甚至於南山擧火。闕門付書之變。式月斯生。臣愚以爲紀綱之不張。未必不由於此也。伏願聖明。嚴法重繩。俾杜日後無窮之弊焉。答曰。省疏具悉。首陳事。許令廟堂。登對時稟處。尾陳事。言固是矣。當留意。
정조 7년
左尹李敬懋疏曰。伏以。臣於日昨賓筵。仰聽悶旱綸音。至使在廷臣鄰。條陳對揚。臣亦備數廷臣。退而怵惕。茫若墜井。不知所以仰對也。何幸方千里之雨。果在責六事之餘。大聖人對越之誠。捷如響應。諸路均霑。三農有秋。臣方攢手而祝。以臣愚迷蔑識。仰裨皇猷。非可議到。而明命之下。亦不敢泯默無語。只就軍旅本色。冒控蕘說。惶恐惶恐。我朝禁旅之設。取制於漢之羽林。略倣於唐之彍騎。而數不滿千。只取丁壯。直宿寢殿之側。號稱肘腋之兵。設置本意。非比尋常。而從前宣薦武士雜屬之時。以其軍伍之生弊。節制之難便。漸次汰減。間有南薦取才人。爲其科路。略付各番。名之以額外禁軍。而猶患難制。全屬於閭巷弓馬。激勵有方。規模已成。京城健兒。近畿驍騎。擧皆樂赴。一番取才。爭先納馬者。輒近百數。一二年之內。幾皆升額。故取才之法。遠不過間年而設矣。一自一二年內全屬宣薦以後。原取才納馬者。閑立戰馬。不習武藝。而取才之設。亦隨而間闊。有膂力好身手之輩。擧懷張弓而業他之心。此固可悶。而況所謂宣薦禁軍之於原禁軍。地閥旣異。仕宦殊塗。是以新舊抵牾。主客俱病。番次行陣之間。自有許多般無限弊端。軍制不成。號令不嚴。若此不已。七百禁旅。其將盡歸無用而後已。寧不寒心。雖使智略兼備者。爲今日別將。其所調停駕馭之策。誠末如之何矣。向在丙申年之間。臣待罪龍虎將時。禁旅輩效嚬額外禁軍之習。漸至無制之弊。心常病之。南薦取才。若而人之曾屬各番者。因事除汰。使不得錯亂紀律。是豈臣薄於儕流子枝中業武者而然也。誠以宿衛馬軍料布之設。非爲渠輩科宦之階故也。伊時變通。雖出於區處武士一時權宜之道。而其所爲弊如此。臣實惜之。臣愚以謂。從今以往。宣薦出身閑良中。各定略干額數。分屬各番。一如前日額外之例。而出身則募取卿居武士中旅食自願者。正領久勤之參上。原額久勤之參下各一窠。通計七番。次第調薦。閑良則將家子孫中。抄擇可以遠到者塡差。餘皆許屬閭閻子弟。則宣薦人不願之弊。取才人積滯之歎。不惟各副其望。抑可爲壯軍容疎滯鬱之一道。惟聖明財處焉。答曰。省疏具悉。士夫禁旅復設之擧。無異以弊捄弊。軍容欲整而不整。仕路欲齊而未齊。無怪乎卿之發此言也。然所謂銷刻云云。卽指一時創行之事也。至於玆事。係是祖宗朝金石之典也。不復則已。旣復之後。患其難制。便令廢却。焉有似此紀綱。亦焉有似此師律。又若卿疏中以復設。謂權宜之新令。似未諳本來設置之事目而然也。所請不允。